แรงซื้อบ่ายหนุน SET พลิกเกมยืนบวก 7 จุดสวนตลาดเอเชีย!
แรงซื้อบ่ายหนุน SET พลิกเกมยืนบวก 7 จุดสวนตลาดเอเชีย! โดยดัชนีตลาดหุ้นไทย ณ เวลา 15.29 น. อยู่ที่ระดับ 1,663.66 จุด บวก 8.81 จุด หรือ 0.53% มูลค่าการซื้อขาย 3.45 หมื่นล้านบาท
13 พ.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 15.29 น. อยู่ที่ระดับ 1,663.66 จุด บวก 8.81 จุด หรือ 0.53% มูลค่าการซื้อขาย 3.45 หมื่นล้านบาท
ด้านนายวิจิตร อารยะพิศิษฐ ผู้อำนวยการฝ่ายวิจัย บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยรีบาวด์กลับขึ้นมาได้หลังจากที่ร่วงลงไปแถว 1,645 จุดแล้วเด้งขึ้นมา ขณะที่ตลาดหุ้นในภูมิภาคเอเชียส่วนใหญ่ยังติดลบตามดัชนีหุ้นดาวโจนส์ที่ปรับตัวลงกว่า 2% เมื่อคืนที่ผ่านมา ยกเว้นตลาดอินโดนีเซียที่กลับมายืนในแดนบวกได้เช่นกัน หลังจากเงินดอลลาร์สหรัฐฯอ่อนค่าเล็กน้อย ขณะที่ค่าเงินในเอเชียได้แข็งค่าขึ้นเล็กน้อยเช่นกัน
อย่างไรก็ตาม มองเป็นแค่การรีบาวด์ในช่วงสั้นหลังผ่อนคลายเล็กน้อย เนื่องจากปัจจัยยังไม่ได้มีการเปลี่ยนแปลง โดยทิศทางค่าเงินดอลลาร์สหรัฐฯยังคงมีแนวโน้มของการแข็งค่า และยังต้องติดตามราคาน้ำมันที่ช่วงสั้นยังเป็นขาลง ทำให้กดดันตลาดบ้านเราค่อนข้างมาก
อย่างไรก็ดี เช้านี้ดาวโจนส์ฟิวเจอร์สได้กลับมาเป็นบวกกว่า 100 จุด ทำให้ผ่อนคลายความกังวลลงได้บ้าง แต่วอลุ่มเทรดตลาดโดยรวมเมื่อวานนี้น้อยมาก ส่วนหนึ่งอาจติดหุ้น อีกส่วนนักลงทุนอาจยังไม่กล้าลงทุน ขณะที่นักลงทุนรายสถาบันก็รอดูทิศทางตลาดฯก่อน พร้อมให้ติดตามการประชุมคณะกรรมการนโยบายการเงิน (กนง.) ในวันที่ 14 พ.ย.นี้ คาดว่าจะยังไม่ปรับขึ้นอัตราดอกเบี้ย
อย่างไรก็ตาม คาดว่าตลาดฯยังมีโอกาสฟื้นตัวขึ้นได้แต่คงจะไม่แรง พร้อมให้แนวรับ 1,645 จุด ส่วนแนวต้าน 1,665 จุด
 